எங்கட அம்மாச்சியின்ர எட்டுப்பிள்ளைகளும் கலியாணம் செய்தது எங்கட ஊரிலதான். வல்வெட்டித்துறையை அடியாகக் கொண்டாலும் எங்கள் ஊரிலேயே நிலைபெற்றுவிட்டது அந்தக்குடும்பம். கலியாணம் கட்டவந்த மாப்பிள்ளைகளிடம் என் பூட்டன் போட்ட ஒரே நிபந்தனை "ஊரோட இருக்கோணும்" எண்டதுதானாம் எண்டு சிலர் சொல்லிக் கேட்டிருக்கிறேன். உண்மையுமிருக்கலாம். அத்தனை சகோதரங்களுக்கும் சீதனமாக பெரிய வளவைப் பிரித்துக் கொடுத்து வீடுகளும் கட்டியதால் அடுத்தடுத்த வீடுகளில்தான் அந்த 8 சகோதரங்களும் (எம் அம்மம்மாவின் பரம்பரை) இருந்தார்கள். பின் அவர்களின் பிள்ளைகளும் (என் தாய்ப்பரம்பரை) கலியாணம் முடித்து, எங்கட சந்ததி பிறந்து அதுக்குள்ளயே இருந்தோம். யோசித்துப்பாருங்கள் எப்படியிருந்திருக்குமென்று? வதவதவெண்டு பிள்ளைகள். ஒரேவகுப்பில் நாங்கள் நாலு பேர் படிப்போம்.